《杂诗五首 其三》
清代·汪中

零露渐野草，湛湛朝欲晞。日出城隅路，清风吹我衣。

窈窕秦川女，厌浥独行时。朱颜发光泽，灼灼映晨晖。

徒怀抱柱信，相逢终自疑。不惜千金佩，何由通我辞。

寸心一不谅，枉负桑中期。

作者简介：（1744—1794）江苏江都人，字容甫。幼孤贫，赖母授读。少长，游书肆，借阅经史百家书籍，过目成诵，遂为通人。乾隆四十二年拔贡生。以母老不赴朝考。文章以汉魏六朝为则，卓然为清代中叶大家。笃志经学，尤精《周官》、《左氏传》，兼治诸子。与同乡王念孙、刘台拱为友，服膺顾炎武，自许为私淑弟子。曾应湖广总督毕沅之聘，撰《黄鹤楼铭》等文，传诵一时。后至杭州文澜阁掌《四库全书》，旋卒。有《广陵通典》、《春秋后传》、《容甫先生遗诗》、《述学内外篇》。